CELEX: 32020D1236
Language: el
Date: 2020-08-25 00:00:00
Title: Απόφαση (ΕΕ) 2020/1236 της Επιτροπής της 25ης Αυγούστου 2020 με την οποία επιτρέπεται στις Κάτω Χώρες να εφαρμόσουν παράταση ορισμένων περιόδων που καθορίζονται στα άρθρα 2 και 3 του κανονισμού (ΕΕ) 2020/698 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2020) 5745] (Το κείμενο στην αγγλική γλώσσα είναι το μόνο αυθεντικό)

31.8.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 282/19
               
            
         ΑΠΟΦΑΣΗ (ΕΕ) 2020/1236 ΤΗΣ ΕΠΙΤΡΟΠΗΣ
         της 25ης Αυγούστου 2020
         με την οποία επιτρέπεται στις Κάτω Χώρες να εφαρμόσουν παράταση ορισμένων περιόδων που καθορίζονται στα άρθρα 2 και 3 του κανονισμού (ΕΕ) 2020/698 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2020) 5745]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2020/698 του Ευρωπαϊκού Κοινοβουλίου και του Συμβουλίου, της 25ης Μαΐου 2020, για τη θέσπιση ειδικών και προσωρινών μέτρων λόγω της επιδημικής έκρηξης της COVID‐19 και σχετικά με την ανανέωση ή επέκταση ορισμένων πιστοποιητικών, αδειών και εγκρίσεων και με την αναβολή ορισμένων περιοδικών ελέγχων και περιοδικής κατάρτισης σε ορισμένους τομείς της νομοθεσίας για τις μεταφορές (1), και ιδίως το άρθρο 2 παράγραφος 6 και το άρθρο 3 παράγραφος 3,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 2 παράγραφος 1 του κανονισμού (ΕΕ) 2020/698 παρατείνονται οι προθεσμίες για την ολοκλήρωση από κάτοχο πιστοποιητικού επαγγελματικής ικανότητας (ΠΕΙ) της περιοδικής κατάρτισης, οι οποίες, σύμφωνα με τις εν λόγω διατάξεις, διαφορετικά θα είχαν λήξει ή θα έληγαν μεταξύ της 1ης Φεβρουαρίου 2020 και της 31ης Αυγούστου 2020. Σύμφωνα με το άρθρο 2 παράγραφος 2 του εν λόγω κανονισμού παρατείνεται η ισχύς της αντίστοιχης σήμανσης του εναρμονισμένου ενωσιακού κωδικού «95».
                  
               
                     (2)
                  
                  
                     Σύμφωνα με το άρθρο 3 παράγραφος 1 του κανονισμού (ΕΕ) 2020/698 παρατείνεται η ισχύς των αδειών οδήγησης οι οποίες διαφορετικά θα είχαν λήξει ή θα έληγαν μεταξύ της 1ης Φεβρουαρίου 2020 και της 31ης Αυγούστου 2020.
                  
               
                     (3)
                  
                  
                     Με επιστολή της 1ης Ιουλίου 2020, οι Κάτω Χώρες υπέβαλαν αιτιολογημένο αίτημα για την έγκριση παράτασης ορισμένων περιόδων που καθορίζονται στα άρθρα 2 και 3 του κανονισμού (ΕΕ) 2020/698. Με επιστολή της 29ης Ιουλίου 2020, οι Κάτω Χώρες υπέβαλαν αναθεωρημένο αιτιολογημένο αίτημα. Με το εν λόγω αναθεωρημένο αίτημα, ζητούν, πρώτον, την έγκριση παράτασης κατά τρεις μήνες των περιόδων μεταξύ της 1ης Φεβρουαρίου 2020 και της 31ης Αυγούστου 2020 που καθορίζονται στο άρθρο 2 παράγραφος 1, για τους σκοπούς της διάταξης αυτής και του άρθρου 2 παράγραφος 2, και στο άρθρο 3 παράγραφος 1 του κανονισμού (ΕΕ) 2020/698. Δεύτερον, ζητούν την έγκριση παράτασης κατά δύο μήνες των περιόδων των επτά μηνών που καθορίζονται στο άρθρο 2 παράγραφοι 1 και 2 και στο άρθρο 3 παράγραφος 1 του κανονισμού (ΕΕ) 2020/698. Οι Κάτω Χώρες παρείχαν πρόσθετες πληροφορίες προς υποστήριξη του αιτήματός τους στις 30 Ιουλίου 2020.
                  
               
                     (4)
                  
                  
                     Σύμφωνα με τις πληροφορίες που προσκόμισαν οι Κάτω Χώρες, η ολοκλήρωση της περιοδικής κατάρτισης, η σήμανση του εναρμονισμένου ενωσιακού κωδικού «95» και η ανανέωση των αδειών οδήγησης ενδέχεται να παραμείνουν ανέφικτες στις Κάτω Χώρες πέραν της 31ης Αυγούστου 2020, λόγω των μέτρων που έχουν ληφθεί για την πρόληψη ή τον περιορισμό της εξάπλωσης της νόσου COVID-19.
                  
               
                     (5)
                  
                  
                     Ειδικότερα, οι Κάτω Χώρες ανέστειλαν προσωρινά κάθε περιοδική κατάρτιση βάσει της οδηγίας 2003/59/ΕΚ του Ευρωπαϊκού Κοινοβουλίου και του Συμβουλίου (2). Αυτό είχε ως αποτέλεσμα την ακύρωση περίπου 30 000 μαθημάτων, που θα είχαν πραγματοποιηθεί υπό κανονικές συνθήκες. Κατά συνέπεια, περίπου 2 400 επαγγελματίες οδηγοί δεν ανανέωσαν εγκαίρως την ΠΕΙ τους.
                  
               
                     (6)
                  
                  
                     Τα μαθήματα περιοδικής κατάρτισης έχουν πλέον ξαναρχίσει και προγραμματίζονται πρόσθετα μαθήματα, επιπλέον των τακτικών μαθημάτων που είχαν ήδη προγραμματιστεί για τα τέλη Μαΐου 2020 έως το τέλος του 2020. Ωστόσο, τα μέτρα που είναι αναγκαία για τον περιορισμό της COVID-19 εξακολουθούν να επιβάλλουν περιορισμούς εν προκειμένω. Τα ινστιτούτα κατάρτισης πρέπει να πληρούν τις σχετικές απαιτήσεις του Εθνικού Ινστιτούτου Δημόσιας Υγείας και Περιβάλλοντος (3), για παράδειγμα, παρέχοντας στους πολίτες τη δυνατότητα να διατηρούν, στο μέτρο του δυνατού, απόσταση τουλάχιστον 1,5 μέτρου.
                  
               
                     (7)
                  
                  
                     Η κατάσταση είναι ιδιαίτερα προβληματική όσον αφορά την περιοδική κατάρτιση των οδηγών λεωφορείων. Σύμφωνα με τις πληροφορίες που προσκόμισαν οι Κάτω Χώρες, πολλοί οδηγοί που ασκούσαν δραστηριότητα ως οδηγοί οχημάτων για μεταφορά επιβατών στις 10 Σεπτεμβρίου 2008, απέκτησαν ΠΕΙ ως κεκτημένο δικαίωμα σύμφωνα με το άρθρο 4 της οδηγίας 2003/59/ΕΚ. Στην πράξη, και σύμφωνα με το άρθρο 4, το άρθρο 8 παράγραφος 2 και το άρθρο 14 παράγραφος 2 της οδηγίας 2003/59/ΕΚ, πολλά από τα ΠΕΙ που χορηγήθηκαν κατ’ αυτόν τον τρόπο έληξαν το πρώτο δεκαπενθήμερο του Σεπτεμβρίου του 2015, δεδομένου ότι οι Κάτω Χώρες έκαναν χρήση της δυνατότητας παράτασης, έως επτά έτη, της περιόδου που αναφέρεται στο άρθρο 8 παράγραφος 2 της οδηγίας 2003/59/ΕΚ. Εξάλλου, οι οδηγοί με άδεια οδήγησης κατηγορίας D1, D1+E, D ή D+E που ανανέωσαν τα ΠΕΙ τους λίγο πριν από τη λήξη τους το 2015, πρέπει να ανανεώσουν πάλι τα ΠΕΙ τους πριν από τη λήξη τους στις 10 Σεπτεμβρίου 2020. Η συντριπτική πλειονότητα των οδηγών λεωφορείων στις Κάτω Χώρες βρίσκονται σε αυτή την κατάσταση. Δεν είναι βέβαιο αν τα ινστιτούτα κατάρτισης έχουν τις δυνατότητες ώστε όλοι οι οδηγοί να είναι σε θέση να ολοκληρώσουν εγκαίρως την περιοδική τους κατάρτιση. Επιπλέον, λόγω του γεγονότος ότι οι δημόσιες μεταφορές έχουν ξαναρχίσει σύμφωνα με τα κανονικά δρομολόγια, υπάρχει λιγότερος διαθέσιμος χρόνος για τη συμμετοχή των οδηγών στα μαθήματα.
                  
               
                     (8)
                  
                  
                     Όσον αφορά τις άδειες οδήγησης που έχουν εκδοθεί βάσει της οδηγίας 2006/126/ΕΚ του Ευρωπαϊκού Κοινοβουλίου και του Συμβουλίου (4), οι Κάτω Χώρες αναφέρονται στους προσωρινούς περιορισμούς στην άσκηση επαγγελμάτων που συνεπάγονται φυσική επαφή. Οι περιορισμοί αυτοί επηρέασαν τις ιατρικές εξετάσεις που είναι αναγκαίες για την εξακρίβωση της σωματικής και διανοητικής ικανότητας του ατόμου για οδήγηση («ιατρικές εξετάσεις»). Κατά συνέπεια, ο μέσος αριθμός ιατρικών εκθέσεων που βασίζονται σε τέτοιου είδους εξετάσεις, οι οποίες υποβάλλονται στην εθνική αρχή αδειοδότησης (CBR (5)) κάθε εβδομάδα, έχει μειωθεί σημαντικά. Λόγω των μέτρων που λήφθηκαν για την πρόληψη ή τον περιορισμό της εξάπλωσης της COVID-19 στις Κάτω Χώρες, έχουν αναβληθεί 28 000 ιατρικές εξετάσεις και χρειάζεται ακόμη να γίνουν, επιπλέον εκείνων που θα πρέπει να πραγματοποιηθούν τώρα και στο εγγύς μέλλον για άδειες που θα λήξουν σύντομα.
                  
               
                     (9)
                  
                  
                     Στις Κάτω Χώρες πραγματοποιούν ιατρικές εξετάσεις περίπου 25 000 γιατροί. Ο χρόνος που απαιτείται για τη διενέργεια των 28 000 ιατρικών εξετάσεων που αναβλήθηκαν εξαρτάται, σε μεγάλο βαθμό, από την έκταση και την ταχύτητα με την οποία μπορούν οι γιατροί να επανέλθουν στα καθήκοντα αυτά. Για πολλούς γιατρούς στις Κάτω Χώρες, η διενέργεια ιατρικών εξετάσεων για την ανανέωση των αδειών οδήγησης αποτελεί μόνον ένα από τα πολλά καθήκοντά τους. Ως αποτέλεσμα της επιπρόσθετης εργασίας που απαιτήθηκε για την αντιμετώπιση της πανδημίας COVID-19, οι γιατροί δεν ήταν σε θέση να πραγματοποιήσουν όσες ιατρικές εξετάσεις διενεργούν συνήθως.
                  
               
                     (10)
                  
                  
                     Σύμφωνα με τα στοιχεία που υπέβαλαν οι Κάτω Χώρες, δεν είναι σαφές σε ποιον βαθμό και με ποια ταχύτητα θα επανέλθουν οι απαιτούμενες δραστηριότητες των γιατρών. Αναμένεται ότι το ιατρικό δυναμικό θα ανακάμψει σταδιακά, ενώ η ζήτηση για ιατρικές εξετάσεις θα αυξηθεί ως αποτέλεσμα της περιόδου «εγκλεισμού». Ως εκ τούτου, αναμένεται ότι, ακόμη και αφότου επανέλθει ο αριθμός των ιατρικών εξετάσεων που πραγματοποιούνται στα κανονικά επίπεδα, προ COVID-19, τα προβλήματα λόγω της αναβολής των εξετάσεων δεν θα επιλυθούν πριν από τον Μάιο του 2021.
                  
               
                     (11)
                  
                  
                     Σύμφωνα με τις Κάτω Χώρες, είναι αδύνατον να προβλεφθεί με ακρίβεια ο αριθμός των ατόμων που δεν θα είναι σε θέση να ανανεώσουν εγκαίρως την άδεια οδήγησής τους που έληξε ή λήγει μεταξύ της 1ης Φεβρουαρίου 2020 και της 31ης Αυγούστου 2020. Αυτό εξαρτάται, σε μεγάλο βαθμό, από τη διαθεσιμότητα των γιατρών, η οποία καθορίζεται εν μέρει σε περιφερειακή βάση. Σε κάθε περίπτωση, είναι αναπόφευκτο ότι ορισμένα από τα άτομα που υποβάλλουν αίτηση για ανανέωση της άδειας οδήγησής τους θα αντιμετωπίσουν καθυστερήσεις, ως συνέπεια των καταλόγων αναμονής στο σύστημα υγειονομικής περίθαλψης, ιδίως το 15 % περίπου των ατόμων που χρειάζεται να δουν περισσότερους του ενός γιατρούς. Ο μέσος χρόνος που απαιτείται για την ανανέωση της άδειας οδήγησης, για άτομα που χρειάζονται ιατρική εξέταση προκειμένου να διαπιστωθεί η ικανότητά τους να οδηγούν, είναι 125 ημέρες όταν πραγματοποιείται επίσκεψη σε έναν γιατρό, και 179 ημέρες όταν πραγματοποιούνται επισκέψεις σε πολλούς γιατρούς.
                  
               
                     (12)
                  
                  
                     Βάσει των στοιχείων που παρασχέθηκαν από την CBR, το υπουργείο Υποδομών και Διαχείρισης Υδάτων (6) αναμένει ότι οι καθυστερούμενες ιατρικές εξετάσεις θα ανέρχονται σε περίπου 20 000 την 1η Δεκεμβρίου 2020. Εάν υποτεθεί ότι το ιατρικό δυναμικό θα έχει φθάσει και πάλι σε κανονικά επίπεδα έως το πρώτο τρίμηνο του 2021, είναι πιθανόν ότι οι καθυστερούμενες ιατρικές εξετάσεις θα εξακολουθήσουν να έχουν αντίκτυπο στους οδηγούς με άδειες που λήγουν από την 1η Δεκεμβρίου 2020 και μετά. Πάντως, προσδοκάται ότι η ζητούμενη παράταση τόσο των περιόδων μεταξύ της 1ης Φεβρουαρίου 2020 και της 31ης Αυγούστου 2020 όσο και των περιόδων κατά τις οποίες παρατείνεται η ισχύς των αδειών οδήγησης, οι οποίες διαφορετικά θα έληγαν ή θα είχαν λήξει, θα είναι αρκετή για να διασφαλιστεί ότι όλα τα ενδιαφερόμενα άτομα θα είναι σε θέση να συμμορφωθούν με τις ισχύουσες απαιτήσεις.
                  
               
                     (13)
                  
                  
                     Επομένως, θα πρέπει να επιτραπεί στις Κάτω Χώρες να εφαρμόσουν παράταση των περιόδων μεταξύ της 1ης Φεβρουαρίου 2020 και της 31ης Αυγούστου 2020 και των περιόδων των επτά μηνών που καθορίζονται στο άρθρο 2 παράγραφος 1 και στο άρθρο 3 παράγραφος 1 του κανονισμού (ΕΕ) 2020/698.
                  
               
                     (14)
                  
                  
                     Οι Κάτω Χώρες συμφώνησαν να εκδοθεί και να κοινοποιηθεί η παρούσα απόφαση στην αγγλική γλώσσα,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται στις Κάτω Χώρες να εφαρμόσουν τις ακόλουθες παρατάσεις των περιόδων που καθορίζονται στο άρθρο 2 παράγραφοι 1 και 2 και στο άρθρο 3 παράγραφος 1 του κανονισμού (ΕΕ) 2020/698:
            
                        α)
                     
                     
                        παράταση κατά τρεις μήνες της περιόδου μεταξύ της 1ης Φεβρουαρίου 2020 και της 31ης Αυγούστου 2020 που καθορίζεται στο άρθρο 2 παράγραφος 1 του κανονισμού (ΕΕ) 2020/698, για τους σκοπούς του άρθρου 2 παράγραφοι 1 και 2 του εν λόγω κανονισμού·
                     
                  
                        β)
                     
                     
                        παράταση κατά δύο μήνες των περιόδων των επτά μηνών που καθορίζονται στο άρθρο 2 παράγραφοι 1 και 2 του εν λόγω κανονισμού·
                     
                  
                        γ)
                     
                     
                        παράταση κατά τρεις μήνες της περιόδου μεταξύ της 1ης Φεβρουαρίου 2020 και της 31ης Αυγούστου 2020 που καθορίζεται στο άρθρο 3 παράγραφος 1 του εν λόγω κανονισμού·
                     
                  
                        δ)
                     
                     
                        παράταση κατά δύο μήνες της περιόδου των επτά μηνών που καθορίζεται στο άρθρο 3 παράγραφος 1 του εν λόγω κανονισμού.
                     
                  
         
            Άρθρο 2
            Η παρούσα απόφαση απευθύνεται στο Βασίλειο των Κάτω Χωρών.
         
         
            Βρυξέλλες, 25 Αυγούστου 2020.
            
               
                  Για την Επιτροπή
               
               Adina-Ioana VĂLEAN
               
                  Μέλος της Επιτροπής
               
            
         
         
            (1)  ΕΕ L 165 της 27.5.2020, σ. 10.
         
            (2)  Οδηγία 2003/59/ΕΚ του Ευρωπαϊκού Κοινοβουλίου και του Συμβουλίου, της 15ης Ιουλίου 2003, σχετικά με την αρχική επιμόρφωση και την περιοδική κατάρτιση των οδηγών ορισμένων οδικών οχημάτων τα οποία χρησιμοποιούνται για τη μεταφορά εμπορευμάτων ή επιβατών, για την τροποποίηση του κανονισμού (ΕΟΚ) αριθ. 3820/85 του Συμβουλίου και της οδηγίας 91/439/ΕΟΚ του Συμβουλίου και για την κατάργηση της οδηγίας 76/914/ΕΟΚ του Συμβουλίου (ΕΕ L 226 της 10.9.2003, σ. 4).
         
            (3)  Rijksinstituut voor Volksgezondheid en Milieu, RIVM.
         
            (4)  Οδηγία 2006/126/ΕΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για την άδεια οδήγησης (ΕΕ L 403 της 30.12.2006, σ. 18).
         
            (5)  Centraal Bureau Rijvaardigheidsbewijzen.
         
            (6)  Ministerie van Infrastructuur en Waterstaat.